CELEX: 32008D0466
Language: bg
Date: 2008-06-19 00:00:00
Title: 2008/466/ЕО: Решение на Комисията от 19 юни 2008 година относно финансовото участие на Общността за 2008 г. в пилотни проекти и подготвителни дейности в областта на хуманното отношение към животните

20.6.2008   
            
            
               BG
            
            
               Официален вестник на Европейския съюз
            
            
               L 161/41
            
         
      РЕШЕНИЕ НА КОМИСИЯТА
   
   от 19 юни 2008 година
   относно финансовото участие на Общността за 2008 г. в пилотни проекти и подготвителни дейности в областта на хуманното отношение към животните
   (2008/466/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1), и по-специално член 49, параграф 6, букви а) и б) от него,
   като взе предвид Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (2), и по-специално член 90 от него,
   като има предвид, че:
   
               (1)
            
            
               Настоящото решение представлява финансово решение по смисъла на член 75 от Регламент (ЕО, Евратом) № 1605/2002 и на член 90 от Регламент (ЕО, Евратом) № 2342/2002.
            
         
               (2)
            
            
               Планът за действие на Общността за защита и хуманно отношение към животните 2006—2010 г. (3) посочи като една от областите на действие обновяването на съществуващите минимални стандарти за защита и хуманно отношение към животните, в съответствие с новите научни открития и социално-икономически оценки, както и осигуряването на ефективно прилагане.
            
         
               (3)
            
            
               Европейският парламент отпусна 4 млн. евро от бюджета на Общността за 2008 г. за подготвителни дейности по отношение на контролните пунктове (места за почивка). Понастоящем съществуващата мрежа от контролни пунктове не отговаря на действителните нужди на превозвачите, тъй като на някои места липсват контролни пунктове, а редица съществуващи контролни пунктове не отговарят на стандартите за качество, независимо от провеждания официален контрол.
            
         
               (4)
            
            
               Необходимо е посредством консултации със заинтересованите страни и събиране на технически експертни знания да се установят критерии за качество по отношение на контролните пунктове, както е определено в законодателството на Общността, както и какви стратегии следва да бъдат разработени в европейски мащаб за подобряване на тяхното ползване от превозвачите. Следва да се предприемат подготвителни дейности в най-малко три държави-членки със значителни транспортни потоци от животни, в това число и изграждане или ремонт на контролни пунктове, отговарящи на високи стандарти за качество.
            
         
               (5)
            
            
               Европейският парламент отпусна 1 млн. евро от бюджета на Общността за 2008 г. за започване на пилотен проект с цел разработване на подобрени методи за отглеждане на животни и за насочване към алтернативи по отношение на кастрацията на свине и по отношение на отстраняването на рогата на едрия рогат добитък.
            
         
               (6)
            
            
               Що се отнася до кастрацията на свине, този пилотен проект следва да допълни съществуващите проучвания върху кастрацията и да се насочи към практическите последици от нея посредством разработване на програма, установяваща хармонизиран европейски метод за откриване на характерната за месото от нерез миризма на производствената линия в кланиците при търговски условия и за оценка на търговските аспекти на търговията с месни продукти от некастрирани животни. Разработването на такива методи ще насърчи селскостопанските производители да отглеждат некастрирани животни и да съставят надеждни и последователни бази данни за по-нататъшно развитие на различни алтернативи на хирургическата кастрация (и по-специално „имунокастрацията“). Втората част на проекта ще се състои в задълбочено проучване на алтернативи на отстраняването на рогата на едрия рогат добитък.
            
         
               (7)
            
            
               Предвижда се един проект за извършване на подготвителната дейност и една дейност за пилотния проект. Финансирането на тези дейности следва да бъде обект на едно решение.
            
         
               (8)
            
            
               Предвижда се тези дейности да са част от по-нататъшното развитие на законодателството на Общността в областта на хуманното отношение към животните и също така ще подкрепят дейностите, определени в Плана за действие на Общността за защита и хуманно отношение към животните 2006—2010 г. (4),
            
         РЕШИ:
   Член 1
   Подготвителните дейности, посочени в приложението, са одобрени и се финансират по бюджетен ред 17 04 03 03 от бюджета на Европейските общности за 2008 г., до максимален размер от 4 000 000 EUR.
   Член 2
   Пилотните проекти, посочени в приложението, са одобрени и се финансират по бюджетен ред 17 01 04 06 от бюджета на Европейските общности за 2008 г., до максимален размер от 1 000 000 EUR.
   
      Съставено в Брюксел на 19 юни 2008 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 248, 16.9.2002 г., стр. 1. Регламент, последно изменен с Регламент (ЕО) № 1525/2007 (ОВ L 343, 27.12.2007 г., стр. 9).
   
      (2)  ОВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 478/2007 (ОВ L 111, 28.4.2007 г., стр. 13).
   
      (3)  http://ec.europa.eu/food/animal/welfare/com_action_plan230106_en.pdf
   
      (4)  Съобщение на Комисията до Европейския парламент и до Съвета относно План за действие на Общността за защита и хуманно отношение към животните 2006—2010 г., COM(2006) 13 окончателен.
   
      ПРИЛОЖЕНИЕ
      
         
            Област:
          Безопасност на храните, здравеопазване на животните и хуманно отношение към животните и зоотехника
      I.   Подготвителни дейности по бюджетен ред 17 04 03 03
      
         
            Правно основание:
          Член 49, параграф 6, буква б) от Регламент (ЕО, Евратом) № 1605/2002 на Съвета.
      1.   Критерии за кандидатстване
      Кандидатурите се ограничават до следните целеви организации: консорциум от партньори, обхващащ поне:
      
                  —
               
               
                  един компетентен орган от държава-членка на ЕС, отговорен за одобряването на контролни пунктове в съответствие с Регламент (ЕО) № 1255/1997,
               
            
                  —
               
               
                  една изследователска група, специализирана поне в приложните науки в областта на хуманното отношение към животните, и
               
            
                  —
               
               
                  една активна на международно равнище НПО, развиваща дейност в областта на хуманното отношение към животните, най-малко на равнище ЕС.
               
            2.   Критерии за подбор
      
                  —
               
               
                  Финансово състояние на кандидата
                  Кандидатите трябва да докажат, че имат финансовата възможност да провеждат дейността, обект на финансирането.
                  Кандидатите трябва да представят доказателства за наличност на собствените ресурси, необходими за допълване на исканото финансово участие на Общността.
               
            
                  —
               
               
                  Технически и професионален капацитет на кандидата
                  Кандидатите трябва да разполагат с техническия и професионален капацитет за провеждане на дейността, обект на финансирането. Те трябва да предоставят доказателства за познанията и опита си в областта на свързаната с животните инфраструктура и дейностите по превоз на животни. Те следва да предоставят свидетелства и описания на проектите и дейностите, предприети през последните три и повече години, и по-специално за проекти, свързани с посочената област. Те трябва да представят подробна автобиография на всеки член на екипа и да демонстрират управленческите умения на ръководителя на проекта, в това число неговото образование, научни степени и дипломи, професионален опит, изследователска дейност и публикации.
                  Кандидатите трябва да покажат, че националните компетентни органи в държавите-членки и организациите, кандидатстващи за дейността, се ангажират с целите на проекта и с подкрепата за принципа на въвеждането на схемата за сертифициране на контролните пунктове, което следва да бъде постигнато посредством дейността. Те трябва да предоставят доказателства за контактите и заинтересованите страни на международно равнище, с които възнамеряват да се консултират, по-специално що се отнася до сертифицирането, и чиито ресурси възнамеряват да използват при изпълнението на подготвителната дейност.
               
            3.   Критерии за възлагане
      Прилагат се следните общи критерии за възлагане:
      
                  —
               
               
                  надеждност на подхода (20 %),
               
            
                  —
               
               
                  организация на работата и степен на участие на компетентните органи/организации в държавите-членки, обхванати от дейността (30 %),
               
            
                  —
               
               
                  интерес от проекта на европейско равнище и мултиплициращ ефект (30 %),
               
            
                  —
               
               
                  коефициент на икономическата ефективност на проекта (20 %).
               
            Наличието на обсег на действието в повече от три държави-членки във фаза 2 се разглежда като предимство.
      4.   Размер на съфинансиране
      Подготвителната дейност ще бъде разделена на две фази:
      
                  —
               
               
                  фаза 1 включва проучване на техническата осъществимост, препоръки и спецификации за създаването на схема за сертифициране на контролни пунктове с максимален размер на отпусканите средства 300 000 EUR, който обхваща максимум 90 % от допустимите разходи,
               
            
                  —
               
               
                  фаза 2 включва изграждане или ремонт на пилотни контролни пунктове и валидиране на експериментална схема за сертифициране на контролни пунктове, с цел хармонизиране с изискванията на ЕС, с максимален размер на отпуснатите средства 3 700 000 EUR и максимум 70 % от общите допустими разходи за дейността. Настоящата дейност обхваща най-малко три държави-членки и е зависима от одобрението на проучването за техническа осъществимост на фаза 1.
               
            5.   График
      Подготвителната дейност се извършва посредством една покана за представяне на предложения. Очаква се поканата да бъде обявена през юни 2008 г. и да бъде отворена за три месеца. Решението за възлагане се очаква през 2008 г. или в началото на 2009 г.
      
         
            Кредити за 2008 г.:
         
      
      17 04 03 03 — Контролни пунктове (места за почивка) във връзка с транспортирането на животни: 4 000 000 EUR
      
         
            Брой планирани специфични дейности:
          покана за представяне на предложения.
      Настоящата дейност се регулира от правилата, определени в дял VI от част първа на Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности и в дял VI на част първа на Регламент (ЕО, Евратом) № 2342/2002 на Комисията за определяне на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности.
      II.   Пилотен проект по бюджетен ред 17 01 04 06
      
         
            Правно основание:
          Член 49, параграф 6, буква а) от Регламент (ЕО, Евратом) № 1605/2002 на Съвета
      
         
            Кредити за 2008 г.:
         
      
      17 01 04 06 – Пилотен проект — Подобрени методи за производство в условията на хуманно отношение към животните: 1 000 000 EUR
      
         
            Брой планирани специфични дейности:
          през юни 2008 г. се очаква стартиране на открита тръжна процедура за възлагане на договор за услуги. Договорът ще бъде подписан преди края на годината.
      Дейностите се управляват от правилата, определени в дял V от част първа на Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности и дял V от част първа на Регламент (ЕО, Евратом) № 2342/2002 на Комисията за определяне на правилата за прилагане на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности.